“กสทช.” แจ้งแผนปรับปรุง สัญญาณดิจิทัลทีวี รองรับ 5G หลังเรียกคืนคลื่น 700 MHz
“กสทช.” แจ้งแผนปรับปรุง สัญญาณดิจิทัลทีวี รองรับ 5G ช่วง ก.ย.-ธ.ค.63 หลังเรียกคืนคลื่นความถี่ 700 MHz
“กสทช.” แจ้งแผนปรับปรุง สัญญาณดิจิทัลทีวี รองรับ 5G ช่วง ก.ย.-ธ.ค.63 หลังเรียกคืนคลื่นความถี่ 700 MHz
19 ส.ค. 2563

พ.อ.นที ศุกลรัตน์ รองประธานกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า หลังจากมีการประมูลคลื่นความถี่ 700 MHz ที่ใช้ในกิจการกระจายเสียงนำมาใช้ในกิจการโทรคมนาคมเพื่อรองรับเทคโนโลยี 5G นั้น จะส่งผลให้ตั้งแต่เดือน ก.ย.-ธ.ค.63 โทรทัศน์ภาคพื้นดินในระบบดิจิทัลจะไม่สามารถรับชมได้ในบางพื้นที่ ซึ่งประชาชนต้องทำการปรับจูนกล่องรับสัญญาณโทรทัศน์ภาคพื้นดินในระบบดิจิตอล (Set Top Box) ก่อน
สำหรับพื้นที่ที่ประชาชนต้องทำการปรับจูนกล่อง Set Top Box แบ่งเป็น
1.พื้นที่ภาคใต้เริ่มเดือน ก.ย.63
2.พื้นที่ในกรุงเทพมหานคร ปริมณฑล และบริเวณใกล้เคียง เริ่มวันที่ 5 ต.ค. 63
3.พื้นที่ภาคเหนือเริ่มเดือน ต.ค.63
4.พื้นที่ภาคตะวันออกเฉียงเหนือเริ่มเดือน พ.ย.63
และ 5.พื้นที่ภาคกลาง ซึ่งเป็นพื้นที่สุดท้ายเริ่มเดือน ธ.ค.63
ทั้งนี้ ในพื้นที่ต่างจังหวัด สามารถปรับจูนสัญญาณได้ตั้งแต่เวลา 17.00 น. ส่วนกรุงเทพมหานคร ปริมณฑล และพื้นที่ใกล้เคียงสามารถปรับจูนสัญญาณได้ตั้งแต่เวลา 06.00 น. เป็นต้นไป
พ.อ.นที ระบุว่า ประชาชนสามารถดำเนินการปรับจูนสัญญาณดิจิทัลทีวีได้เอง โดยไม่ต้องเสียค่าใช้จ่าย ซึ่งขั้นแรกต้องตรวจสอบว่าที่บ้านรับสัญญาณดิจิทัลทีวีหรือไม่ ซึ่งการรับสัญญาณจะใช้เสาก้างปลาหรือหนวดกุ้ง ไม่ใช่จานรับสัญญาณสีต่างๆ
จากนั้นให้ทำการปรับจูนกล่อง Set Top Box 4 ขั้นตอนหลัก คือ 1.กดเมนูบนรีโมท 2.เลือกคำว่าตั้งค่า หรือติดตั้ง 3.เลือกคำว่าค้นหาอัตโนมัติ และ 4.เลือก OK หรือ คำว่าค้นหา เมื่อสัญญาณกลับมาก็จะทำให้สามารถรับชมดิจิทัลทีวีได้อีกครั้ง
ทั้งนี้สามารถตรวจสอบวันเวลาปรับเปลี่ยนสัญญาณในพื้นที่ พร้อมคู่มือการจูนสัญญาณโดยละเอียดได้ที่เว็บไซต์ http://700.nbtc.go.th หรือหมายเลขโทรศัพท์ 020-700-700
“การปรับเปลี่ยนคลื่นความถี่ครั้งนี้เพื่อให้ประเทศเข้าสู่เทคโนโลยี 5G อย่างสมบูรณ์ แต่ก็อาจส่งผลกระทบต่อประชาชนในบางพื้นที่ทำให้ไม่สามารถรับชมดิจิทัลทีวีได้ชั่วคราว หากประชาชนจูนกล่อง Set Top Box หรือดิจิทัลทีวีใหม่ก็จะกลับมาดูทีวีได้เหมือนเดิม สัญญาณที่หายเป็นเพียงช่วงหนึ่งเท่านั้น” พ.อ.นที กล่าว